Preafericitul Părinte Daniel, Patriarhul Bisericii Ortodoxe Române, a arătat în mesajul său că fiecare început de an şcolar reprezintă deopotrivă un moment de bucurie şi de emoţie pentru copii, mai ales pentru cei din clasa zero, dar şi de intensificare a responsabilităţii părinţilor şi profesorilor privind înţelegerea valorii educaţiei ca lumină pentru viaţă, scrie Mediafax.

PF Daniel susţine că, în dezvoltarea unei educaţii autentice pentru viaţă, este necesară cooperarea între biserică, familie şi şcoală, precum şi valorificarea contribuţiilor fiecăreia dintre acestea, mai ales în condiţiile în care în prezent există tendinţe ideologice individualiste şi secularizante, care erodează valorile consacrate ale familiei tradiţionale.

"În societatea de consum din zilele noastre, marcată tot mai mult de o mentalitate care orientează copiii, adolescenţii şi tinerii spre senzaţionalul artificial şi profitul material, este esenţială cultivarea unei educaţii credibile axată pe luminile călăuzitoare ale vieţii, atât la nivel personal, cât şi la nivel comunitar", spune patriarhul Daniel, în mesajul transmis cu ocazia începerii noului an şcolar, la 15 septembrie.

Patriarhul Daniel susţine că societate de astăzi este din ce în ce mai dezorientată, iar generaţiile actuale de tineri sunt tentate să creadă că reuşita în viaţă constă în acumularea rapidă de bogăţii materiale, în trăiri intense de tip senzaţional şi în cucerirea unei poziţii sociale proeminente.

PF DANIEL: „Banul, plăcerea şi puterea sunt idolii societăţii secularizate, consumiste şi tot mai individualiste”

"Banul, plăcerea şi puterea sunt idolii societăţii secularizate, consumiste şi tot mai individualiste, care-i deturnează azi pe mulţi oameni de la căutarea valorilor spirituale profunde ale vieţii în comuniune de iubire cu Dumnezeu, exprimată în rugăciune, şi cu oamenii, în fapte bune. Omul secularizat a pierdut practica rugăciunii ca izvor de bucurie şi de iubire statornică în familie, în prietenie şi în societate", mai spune PF Daniel.